Dalende groei in huispryse laagste sedert 2012 - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Dalende groei in huispryse laagste sedert 2012	Dalende groei in huispryse laagste sedert 2012
Eugene Brink In Augustus was die maand-tot-maand groei huispryse laer as 0,2%, wat die laagste is sedert vroeg in 2012.
Daar word ook geen verligting in die vooruitsig gestel nie, aangesien verbruikers na verwagting teen die einde van die jaar en in 2016 met groter finansiële laste te kampe kan hê as gevolg van inflasionêre druk en stygende rentekoerse.
Jacques du Toit, eiendomsekonoom van Absa, sê dat dit ook tot die afwaartse neiging in die jaar-tot-jaar groei in pryse bydra. Die gemiddelde nominale waarde van ŉ klein woning (80 – 140 m²) in die middelsegment van die mark was in Augustus R869 000; dit was R1,206 miljoen vir ŉ mediumgrootte huis; en R1,917 miljoen vir ŉ groot huis (221 – 400 m²).
Volgens Du Toit het die reële groei in huispryse – na aanpassings om vir die uitwerking van verbruikersprysinflasie voorsiening te maak – ook tot in Julie verlangsaam as gevolg van dalende nominale prysgroei en verbruikersprysinflasie wat die afgelope aantal maande geleidelik styg. “Daar was in Julie ŉ duidelike mate van werklike jaar-tot-jaar deflasie in alle kategorieë van middelsegmentbehuising waarneembaar. Die gemiddelde vlak van huispryse in Julie was in reële terme bykans 12% laer as tydens die hoogtepunt in Augustus 2007.”
Die gemiddelde groei in huispryse beleef sedert die einde van 2014 ŉ voortdurende daling wat aangedryf word deur toenemend uitdagende ekonomiese toestande soos ekonomiese en indiensnemingsgroei, inflasie en rentekoersneigings, asook tendense rakende huishoudelike finansies, verbruikerskrediet-risikoprofiele en verbruikersvertroue.
Volgens Du Toit moet banke se risiko-aptyt en uitleenkriteria hierdie toestande in ag neem, wat die vraag na en bekostigbaarheid van behuising en verbandfinansiering sal beïnvloed. “Na verwagting sal die nominale groei in huispryse in enkelsyfers bly, met ŉ gemiddeld van ongeveer 6% in 2015, en die risiko van verdere dalings in prysgroei tot in aanstaande jaar. Teen die agtergrond van die huidige tendense in en voorspellings vir nominale huisprysgroei, en oorkoepelende verbruikersprysinflasie wat na verwagting vanjaar gemiddeld 4,7% en aanstaande jaar 5,8% sal wees, sal huispryse in reële terme relatief laag en onder afwaartse druk bly.”
Huis pryse moet nie stadiger styg nie, dat moet val. Die pryse om ‘n huis te koop of te huur is buitensporig. Ander Artikels